CELEX: 62017CN0093
Language: sk
Date: 2017-02-22 00:00:00
Title: Vec C-93/17: Žaloba podaná 22. februára 2017 – Európska komisia/Helénska republika

24.4.2017   
            
            
               SK
            
            
               Úradný vestník Európskej únie
            
            
               C 129/10
            
         Žaloba podaná 22. februára 2017 – Európska komisia/Helénska republika
   (Vec C-93/17)
   (2017/C 129/12)
   Jazyk konania: gréčtina
   
      Účastníci konania
   
   
      Žalobkyňa: Európska komisia (v zastúpení: A. Bouchagiar a B. Stromsky)
   
      Žalovaná: Helénska republika
   
      Návrhy žalobkyne
   
   
               —
            
            
               určiť, že Helénska republika si tým, že neprijala opatrenia na vyhovenie rozsudku Súdneho dvora z 28. júna 2012 vo veci C-485/10 Komisia/Helénska republika, EU:C:2012:395, nesplnila povinnosti, ktoré jej vyplývajú z tohto rozsudku a z článku 260 ods. 1 ZFEÚ,
            
         
               —
            
            
               uložiť Helénskej republike povinnosť zaplatiť Komisii na účet „Vlastné zdroje Európskej únie“ penále vo výške 34 974 eur za každý deň omeškania so splnením povinností vyplývajúcich z rozsudku Súdneho dvora z 28. júna 2012 vo veci C-485/10, za obdobie odo dňa vydania rozsudku v prejednávanej veci do dňa, keď sa rozsudku z 28. júna 2012 úplne vyhovie,
            
         
               —
            
            
               uložiť Helénskej republike povinnosť zaplatiť Komisii na účet „Vlastné zdroje Európskej únie“ paušálnu sumu, ktorej výška zodpovedá vynásobeniu dennej sumy 3 828 eur počtom dní, ktoré uplynú odo dňa vydania rozsudku z 28. júna 2012 do dňa, keď sa neplnenie povinností skončí, alebo pokiaľ sa uvedenému rozsudku nevyhovie, do dňa vydania rozsudku v prejednávanej veci,
            
         
               —
            
            
               uložiť Helénskej republike povinnosť nahradiť trovy konania.
            
         
      Žalobné dôvody a hlavné tvrdenia
   
   Dňa 2. júla 2008 prijala Európska komisia rozhodnutie 2009/610/EC o štátnej pomoci C 16/04 (ex NN 29/04, CP 71/02 a CP 133/05), ktorú Helénska republika poskytla spoločnosti Helénske lodenice. Týmto rozhodnutím Komisia posúdila niektoré pomoci poskytnuté spoločnosti Helénske lodenice za nezlučiteľné s vnútorným trhom a nariadila ich vrátenie spolu s úrokmi až do doby, keď dôjde k úplnému vráteniu pomoci.
   Dňa 8. októbra 2010 podala Komisia žalobu na Súdny dvor pre nesplnenie povinností plynúcich z článku 108 ods. 2 ZFEÚ (Vec C-485/10). Súdny dvor 28. júna 2012 rozhodol, že Helénska republika tým, že neprijala v stanovenej lehote všetky opatrenia nevyhnutné na vykonanie rozhodnutia Komisie, a tým, že v stanovenej lehote neposkytla Komisii informácie uvedené v článku 19 tohto rozhodnutia, nesplnila povinnosti, ktoré jej vyplývajú z článkov 2, 3, 5, 6, 8, 9 a 11 až 19 uvedeného rozhodnutia.
   Vzhľadom na to, že Helénska republika neprijala opatrenia na vyhovenie rozsudku Súdneho dvora z 28. júna 2012, nesplnila povinnosti, ktoré jej vyplývajú z tohto rozsudku a z článku 260 ods. 1 ZFEÚ.